Hallvard Blekastad

Hallvard Blekastad (født 5. juli 1883 i Østre Gausdal, død 27. september 1966) var en norsk kunstmaler.

Blekastad vokste opp i et folkehøyskolemiljø i Gudbrandsdalen, og var selv folkehøyskolelærer av utdannelse. Han satset heller på en karriere som kunstmaler på oppfordring fra Henrik Sørensen og Oluf Wold-Torne, og sammen med Rudolf Steiner kom disse til å forme Blekastads syn på både kunst og pedagogikk.

Han hadde mange studie- og reiseår i ungdommen, blant annet i Frankrike og Sveits. Han debuterte i 1913 på Høstutstillingen, der han også deltok i mange av årene som fulgte. Senere i livet holdt han sjelden utstillinger, og den siste kom ved åttiårsjubileet hans i 1963. Hans kjæreste motiv var norske høyfjell, og motivene brakte gjerne tankene til diktingen til hans nærmeste venn og svoger Olav Aukrust. Tre av arbeidene hans: Steinfly, Loshaugen og Portrett A. M. M. er innkjøpt av Nasjonalmuseet for kunst, arkitektur og design.

Hallvard Blekastad giftet seg med den tsjekkiske forfatteren og statsstipendiaten Milada Blekastad i 1934. Sammen fikk de sju barn. Blant barnebarna deres er kunstnerne Sigrid Blekastad og Mari Blekastad, og journalisten Gry Blekastad Almås.

Referanser

Eksterne lenker 

 Maleri av Hallvard Blekastad  Besøkt 04.08.19
Bildegalleri av Hallvard Blekastad Besøkt 04.08.19

Norske malere
Personer fra Gausdal kommune